Deutsche Tourenwagen Meisterschaft

Deutsche Tourenwagen Meisterschaft (DTM) (algselt Deutschen Produktionswagen Meisterschaft, DPM) oli (Lääne-)Saksamaa turismiautode mootorispordisari aastail 1984-1996.

1972. aastal sai alguse Lääne-Saksamaa turismiautode võistlussari Deutsche Rennsport-Meisterschaft (DRM), kus võistlseid FIA 2. ja 4. grupi autod. 1977. lisati DRMi ka 5. grupi autod, 1982. aasta FIA reeglite muutustega läks DRM üle kallitele C-rühma prototüüpsportautodele, mis tõi kaasa võistlussarja allakäigu. Senise tühimiku täitmiseks loodigi uus võistlussari "Deutschen Produktionswagen Meisterschaft" (Saksamaa toodanguautode meistrivõistlused, DPM), milles osalesid eratiimid FIA A-rühma autodega. Võidusõidud toimusid peamiselt Saksa LV ringradadel (Hockenheim, Nürburgring), tänavaradadel (Norisring Nürnbergis, AVUS Berliinis) ja lennuväljadel (Mainz-Finthen, Wunstorf, Diepholz), aga ka Belgias Zolderi ringrajal. 1988. aastast hakkasid võistlema ka tehasetiimid, DTM-ist sai üks Euroopa populaarseimaid mootorispordisarju.

1990. hooajaks keelustati turbolaadimisega mootorid, kuna Saksamaa autospordiliit ONS ei tahtnud, et üksainus auto hakkaks domineerima ja toonaste homologatsioonireeglite tõttu oleks turbomootorite arendus olnud tootjatele suhteliselt kallis.

1992. hooajal tuli 24. mail Hockenheimi etapil Ellen Lohr Mercedes-Benz 190E 2.5-16 Evo 2l sarja ainsaks naissoost etapivõitjaks.

1993. hooajaks loobuti A-rühma reeglitest FIA 1. klassi turismiautode reeglite kasuks, millega võis autode mootoritel olla maksimaalselt kuus silindrit ja töömaht kuni 2.5 liitrit, kuid lubatud olid nüüd šassii ja aerodünaamika muudatused, lisaks lubati kasutada ka nelikvedu, veojõukontrolli, blokeerimisvastaseid pidureid ja elektroonilisi diferentsiaale.

1995. hooajal DTM laienes, nüüd osalesid sarja sõitjad ka FIA uues rahvusvahelise turismiautode sarjas (International Touring Car Series). DTM koosnes seitsmest võidusõidust Saksamaal, ITC viiest võidusõidust mujal Euroopas. Bernd Schneider Mercedes-Benz C-klassil tuli mõlema karikasarja võitjaks.

1996. hooajaks kombineeriti DTM ja ITC viimase alla. FIA toetuse saavutamiseks läks suur osa võidusõidu tuludest FIAle, mille üle tiimid nurisesid, et nende suurenevad investeeringud tõid liiga väikest kasu. Lisaks oli saksa autospordisõprade huvi kaldunud Vormel 1 suunas peale Michael Schumacheri kaht maailmameistritiitlit 1994. ja 1995. aastal, mistõttu pealtvaatajate arv langes, samal ajal kui piletihind pea kahekordistus. FIA suurendas ka televisiooniõiguste hinda, mistõttu Euroopas kanti võistlussarja televisioonis üle veel ainult Saksamaal, Itaalias ja Soomes. Eriti suureks probleemiks osutusid ITC sarja kaks viimast etappi - 27. oktoobril Brasiilias Interlagose ringrajal ja 10. novembril Jaapanis Suzuka ringrajal, kui tiimid kaebasid transpordikulude üle - eriti kuna nendes riikides kahe tehasetiimi autosid ei müüdudki (Brasiilias Alfa Romeo, Jaapanis Alfa Romeo ja Opel). Seetõttu teatasid Alfa Romeo ja Opel septembris, et ei osale 1997. hooajal, kuigi lepingu kohaselt pidanuks nad kuni 1997. aasta lõpuni osalema. Kuna nii jäi ainsaks osalevaks tehasetiimiks Mercedes-Benz, siis jäi 1997. hooaeg ära.

DTM sarja taaselustamise osas peeti markidega kõnelusi. Lõpuks taasloodi DTM 2000. aastal nimega Deutsche Tourenwagen Masters, 28. mail 2000 toimus esimene etapp Hockenheimis. Uus DTM toimus nüüd ainult Saksamaal, autodeks olid seekord kaheukselised kupeed (Mercedes-Benz CLK DTM, Opel Astra V8 DTM, Abt-Audi TT-R DTM).

Viited

Kategooria:Saksamaa sport
Kategooria:Motosport